ועדת הכספים, כנסת 20, פרוטוקול מספר 389, 2016-06-21 12:52

משה גפני: על סדר היום דיון מהיר בנושא הפחתת שיעור הריבית על תשלומי חובה לתאגידי המים של חברי הכנסת אלי כהן, מיקי לוי, איתן כבל, דוד ביטן, אחמד טיבי וחמד עמאר.

משה גפני: חבר הכנסת אלי כהן, בבקשה, ואחריו חבר הכנסת מיקי לוי.

אלי כהן: תודה רבה אדוני היושב ראש.

אלי כהן: קודם כל, אני רוצה להודות לך על שפעלת לקיים את הדיון במסגרת זמנים קצרה.

אלי כהן: הנושא הזה בהחלט מחייב תיקון.

אלי כהן: האפשרות שעמדה בפנינו היא לבוא ולהגיש הצעת חוק או לחלופין לפעול דרך דיון מהיר לשינוי המצב.

אלי כהן: כיום, כולנו יודעים, הריבית במשק היא אפסית.

אלי כהן: ככלל, יש תרעומת גדולה על נושא של תאגידי המים, על כך שמחירי המים עלו בשנים האחרונות וללא ספק גם אותם תאגידים תרמו בין היתר לעליית המחירים.

אלי כהן: לאחרונה הייתה החלטה במסגרת הרשויות המקומיות להפחית את הנושא של ריבית הפיגורים בגין הארנונה וזאת הייתה החלטה נכונה וחשובה.

אלי כהן: אותו דבר צריך לפעול בנושא של תאגידי המים, להוריד את הריבית שמגיעה בין שמונה לעשרה אחוזים מדי שנה, כאשר כל חודש אתה משלם תשלומי ריבית גבוהים ואת אותה החלטה שנתקבלה בנושא של הארנונה, להחיל אותה באופן מידי גם על תאגידי המים, לפחות באותו שיעור שירד ואם לא יותר מכך.

אלי כהן: הצעד הזה הוא צעד מתבקש.

אלי כהן: יש אפשרות, ואין לי ספק שאין כאן עניין של קואליציה ואופוזיציה אלא תהיה תמיכה של כל הבית במהלך הזה.

אלי כהן: אני אומר שוב שאפשר בתהליך חקיקה שייקח מספר שבועות או חודשים ואפשר לקבל היום החלטה מידית לחתוך את הריבית.

אלי כהן: החלטה פשוטה וברורה, אדוני.

משה גפני: תודה רבה.

משה גפני: חבר הכנסת מיקי לוי ואחריו חבר הכנסת איתן כבל ואם הוא לא יהיה, חבר הכנסת דוד ביטן.

מיקי לוי: תודה רבה אדוני.

מיקי לוי: הריבית הזו של שמונה עד עשרה אחוזים היא ריבית נשך לכל דבר ועניין.

מיקי לוי: כל יושבי השולחן הזה יודעים מה הריביות הנהוגות היום במשק והן שואפות כמעט לאפס.

מיקי לוי: לקחת בין שמונה לעשרה אחוזים ריבית פיגורים על מים, הרי מי בסוף לא משלם מים?

מיקי לוי: אלה שאין להם, שזקוקים למים, שחבר כנסת איציק שמולי העביר את החוק שלו בנושא הזה שאי אפשר לנתק אותו ויבורך על העניין הזה.

מיקי לוי: עכשיו, מה עושים?

מיקי לוי: כדי להתחכם באים ואומרים בין שמונה לעשרה אחוזים.

מיקי לוי: מישהו יכול לסדר לי את ההשקעות שלי שיהיו בהן בין שמונה לעשרה אחוזים?

מיקי לוי: אני מאוד מאוד אודה לו.

מיקי לוי: במצב כלכלי כפי שנהוג היום, הריבית הזו היא ריבית נשך אדוני.

מיקי לוי: אני מבקש לא לגרור את חברי הכנסת שנמצאים כאן ליד השולחן, ללא הבדל קואליציה ואופוזיציה, אלא כהולכים על נושא צודק ולגמור את הנושא הזה עוד היום.

מיקי לוי: שלא יכריחו אותנו ללכת לחקיקה פרטית.

מיקי לוי: יתרה מכך אני מבקש.

מיקי לוי: לכמה מורידים את הריבית - אני בדעתו של חבר הכנסת כהן, להוריד את הריבית ל-0.5 אחוז בדיוק כפי שהיא נהוגה בריבית פיגורים כשלא משלמים את הארנונה בזמן.

מיקי לוי: אין סיבה לשלם יותר מכך.

דוד ביטן: בארנונה זה חצי אחוז לחודש.

מיקי לוי: לא.

מיקי לוי: שנתי.

דוד ביטן: לחודש.

מיקי לוי: אז אנחנו מתווכחים גם על העניין הזה.

מיקי לוי: לא נסכים לחצי אחוז.

מיקי לוי: זה מצרך חיוני ואנחנו לא נסכים לחצי אחוז אלא לאחוז הרבה יותר מופחת כי מדובר במשפחות קשות יום ואנחנו נצטרך כאן לבוא ולייצג אותן.

מיקי לוי: הדבר השני.

מיקי לוי: אני מבקש מועד לביצוע.

אלי כהן: מידי.

מיקי לוי: שלא ימכרו לי איזשהו מועד ארוך טווח אלא במיידית.

מיקי לוי: כשאנחנו רוצים, אנחנו יודעים לעשות את זה מחר בבוקר.

משה גפני: חבר הכנסת דוד ביטן ואחריו חבר הכנסת אחמד טיבי.

דוד ביטן: אין לי הרבה מה להוסיף על דברי החברים.

דוד ביטן: אם הפחיתו את הארנונה, ודאי שהיו צריכים להפחית באותו מועד גם את המים.

דוד ביטן: מצד שני צריך להבין שהריבית לא יכולה להיות ריבית של משק רגילה מכיוון שיש רצון ליצור מצב שהמשתמשים גם בארנונה וגם במים ישלמו ולא יהיה להם אינטרס לא לשלם או לשלם אחרי כמה שנים כי התקציבים של התאגידים ושל העיריות נבנים על התשלום החודשי.

דוד ביטן: צריך שהריבית תהיה ריבית סבירה ולא כפי שהייתה בזמנו, תשעה אחוזים ריבית דריבית ברשויות.

דוד ביטן: זה הוקטן על ידי שר האוצר הקודם לשישה אחוזים.

דוד ביטן: ודאי שזה צריך להיות מוקטן באותה צורה.

דוד ביטן: אם רוצים יותר, צריך לדבר על זה.

דוד ביטן: יכול להיות שצריך גם יותר אבל כרגע שלפחות ישוו את זה לריבית שנקבעה לגבי הארנונה.

משה גפני: תודה.

משה גפני: אחמד טיבי ואחריו חבר הכנסת חמד עמאר.

אחמד טיבי: תודה.

אחמד טיבי: אדוני היושב ראש, שיעור ריבית פיגורים של 8.1 אחוזים הוא דרקוני והוא מופרז כאשר הריבית במשק היא כמעט אפסית.

אחמד טיבי: הורידו את ריבית פיגורים בארנונה, כמו שחבריי אמרו, ואין שום סיבה שדווקא תשלומי מים וביוב, ריבית פיגורים תהיה כל כך גבוהה ופוגעת ברבדים רחבים של האוכלוסייה ושל הציבור.

אחמד טיבי: הריבית הגבוהה הזאת מזכירה לי את ריבית הפיגורים בכביש חוצה ישראל.

דוד ביטן: שם זה יותר.

דוד ביטן: שם יש הכפלות.

דוד ביטן: אל תשווה.

אחמד טיבי: רבותיי, אין לאף אחד מכם ניסיון כמו שיש לי בנושא הזה.

אחמד טיבי: כנראה לא שילמתי פעם או פעמיים וקיבלתי סכום שאני לא רוצה לנקוב בו.

דוד ביטן: איך לא שילמת?

דוד ביטן: זה הכול על חשבון הכנסת.

אחמד טיבי: אדוני היושב ראש, אני מברך את כל חבריי אליהם הצטרפתי להעלאת הנושא הזה בוועדה והדיון המהיר שאתה מקיים.

אחמד טיבי: יש להוריד את ריבית הפיגורים בנושא המים.

משה גפני: תודה.

משה גפני: חבר הכנסת חמד עמאר.

חמד עמאר: אדוני היושב ראש, גם אני הצטרפתי לנושא הזה כי הנושא הזה מאוד כואב.

חמד עמאר: כל נושא תאגידי המים, אני העליתי אותו יותר מפעם.

חמד עמאר: בתאגידי מים יש מס הרים ומס בנייה של בתים פרטיים.

דוד ביטן: וצפיפות.

חמד עמאר: בנייה לא רוויה.

חמד עמאר: יוצא שבנושא היטלי מים וביוב של המגזר הלא יהודי והמגזר הלא עתיר, משלם כמעט 170 שקלים למטר לעומת 45 שקלים שמשלמים ברעננה ובהרצליה.

דוד ביטן: של ההיטלים.

חמד עמאר: של ההיטלים.

דוד ביטן: זה לא שייך לזה.

חמד עמאר: של ההיטלים.

חמד עמאר: אתה מתחיל לבדוק את נושא תאגידי המים ואומר ששם אנחנו צריכים לעשותץ.

דוד ביטן: אבל הם לא משלמים בכלל.

דוד ביטן: מה זה משנה כמה כתוב?

חמד עמאר: הם משלמים.

חמד עמאר: תאמין לי, אלה הכול סיפורי סבתא.

חמד עמאר: אני קיבלתי עכשיו פנייה של אישה זקנה בת 83 שלא שילמה 320 שקלים, עשו לה עיקול על הקצבה, הגיעו אליה הביתה, לקחו ממנה 600 שקלים בגלל שהגיעה לשם הוצאה לפועל.

חמד עמאר: עשו לה את המוות בשביל 320 שקלים עד שאני התערבתי בנושא.

חמד עמאר: לקחת ריבית של 8,1 אחוזים מהאנשים הכי חלשים, בעצם מי שלא משלם את המים, אלה האנשים החלשים ולא האנשים החזקים ושם לבוא ולהטיל את הריבית הגבוהה הזאת כאשר לקחו בחשבון את הנושא של הארנונה והורידו את זה לחצי אחוז וזה יוצא שישה אחוזים בשנה וכאן השאירו את ה-8,1 אחוזים.

עבדאללה אבו מערוף: בריבית דריבית זה שמונה אחוזים.

חמד עמאר: אני חושב שאנחנו כאן צריכים להחליט שאנחנו כוועדת הכספים ללכת לקראת אותם אנשים חלשים.

חמד עמאר: הריבית במשק היום היא כמעט אפס אחוזים וגם כאן צריך להתחשב בכך.

משה גפני: תודה.

משה גפני: בדיון המהיר רוצים להשתתף חבר הכנסת חאג' יחיא, חבר הכנסת שמולי וחבר הכנסת סעדי.

משה גפני: אני מבקש מהחברים, האויב של הטוב הוא הטוב מאוד.

משה גפני: אני מבקש לא להתייחס לדברים אחרים.

משה גפני: יש כל כך הרבה בעיות ובואו נתמקד בנושא שהעליתם כדי להגיע למצב בו נצליח להוריד את זה.

משה גפני: אם נדבר על הכול, לא נתקדם.

משה גפני: אפשר לקיים דיון על הכול כי גם דעתי בנושא של תאגידי המים ידועה, אבל בואו נדבר על הריבית, על הנושא אותו העליתם.

עבד אל חכים חאג' יחיא: אני רואה שכולם קשרו בין ארנונה למים אבל בואו נסתכל על המים, מה הם המים ומה עלות המים לתאגידים.

עבד אל חכים חאג' יחיא: העלות היא עלות ההפקה והעברה לאזרח.

עבד אל חכים חאג' יחיא: אם מס הכנסה מקבל ארבעה אחוזים שנתיים, למה המים צריכים להיות יותר?

עבד אל חכים חאג' יחיא: האם יש להם עלויות, אם לא מקבלים את התשלום בזמן?

עבד אל חכים חאג' יחיא: העלויות הן לפי העלויות במשק וזה מה שהם צריכים לקבל פחות או יותר ולא להכניס בתוכו גם קנס.

עבד אל חכים חאג' יחיא: יש הבדל בין הריבית שמבקשים לקבל בתאגידי המים עבור נזקים שנגרמים להם בכך שהם לא מקבלים את התשלומים בזמן לבין עוד קנסות.

משה גפני: אתה מציג להצמיד את זה למס הכנסה.

עבד אל חכים חאג' יחיא: למס הכנסה.

עבד אל חכים חאג' יחיא: אפילו במס הכנסה מבקשים והבנתי שכמה שנים כבר ביקשו להוריד לשלושה אחוזים מארבעה אחוזים.

איציק שמולי: אדוני יושב ראש הוועדה, ההשקעה הכי טובה במשק היא אמנם בהוצאה לפועל, שם תשעים אחוזים מהחוב הוא ריבית ועשרה אחוזים הם הקרן.

משה גפני: תחזור.

איציק שמולי: אני אומר שההשקעה הכי טובה במשק, בלי קשר לגובה הריבית, היא בהוצאה לפועל.

איציק שמולי: שם כל גובה החוב, מתוך כל החוב, תשעים אחוזים הם ריבית על ריבית על ריבית ועשרה אחוזים הקרן.

איציק שמולי: החוב של הצרכנים לתאגידי המים הוא לא כזה רחוב מזה.

איציק שמולי: אני אומר לך שהנתון האחרון שפורסם, זה משהו באזור ה-400 מיליון שקלים והחלק הארי של החוב הזה הוא ריבית על ריבית על ריבית.

איציק שמולי: לכן אני חושב שההצעה הזאת שמביאים לכאן חברי הכנסת אלי כהן, מיקי לוי, דוד ביטן, אחמד טיבי וחמד עמאר, זאת החלטה שהיא חשובה מאין כמותה.

איציק שמולי: אמנם צריך להגיד ביושר שאנחנו כבר שנתיים רודפים כאן אחרי הזנב של עצמנו כי החטא הקדמון הוא התאגידים.

איציק שמולי: הקימו מפלצת וצריך להאכיל אותה.

איציק שמולי: אך מאכילים אותה?

איציק שמולי: על ידי ריבית וריבית וריבית.

איציק שמולי: איזו סיבה יש שבכל שנה מושכים שמונים עד מאה מיליון שקלים דיבידנדים ומצד שני כזאת מדיניות של ריבית?

איציק שמולי: לכן אני כמובן תומך בהצעה שלכם.

איציק שמולי: זאת הצעה מעולה שאני חושב שצריך להחליט עליה היום ולא להתעכב עם חקיקה.

איציק שמולי: באמת תבורכו.

איציק שמולי: זה הישג אחד נוסף חשוב במאבק אבל המטרה הגדולה עדיין עומדת לנגד עינינו והיא צמצום מספר התאגידים.

משה גפני: חבר הכנסת אבו מערוף ואחריו חבר הכנסת סעדי.

עבדאללה אבו מערוף: כבוד היושב ראש, הדיון חשוב ומבורך מאוד.

עבדאללה אבו מערוף: זה חלק קטן ומזערי מהעסק אחריו אנחנו עוקבים ומטפלים בו באופן יסודי מתחילת הקדנציה.

עבדאללה אבו מערוף: אכן צריך לטפל בו באופן יסודי.

עבדאללה אבו מערוף: זה נושא גדול וחשוב מאוד ואני חושב שלוועדת הכספים יש את החלק הגדול ביותר והחשוב לטפל בנושא הזה.

עבדאללה אבו מערוף: נתרכז בעניין של שמונה אחוזים ומה שאמרת, אכן הוא נכון.

עבדאללה אבו מערוף: זאת הצעה מבורכת ואכן ההחלטה צריכה להתקבל היום.

עבדאללה אבו מערוף: אני מצטרף לדברי החברים.

עבדאללה אבו מערוף: ההצעה היא ארבעה אחוזים.

עבדאללה אבו מערוף: כך זה מקובל וכך זה צריך להיות.

משה גפני: תודה רבה.

משה גפני: חבר הכנסת אוסאמה סעדי.

אוסאמה סעדי: אדוני היושב ראש, זה נושא חשוב מאוד ובאמת צריך לברך את חברי הכנסת שיזמו את הדיון הזה.

אוסאמה סעדי: דיברתי עם חברי אלי כהן שאולי נגיש הצעת חוק, אבל הוא אמר לי שנעשה את זה בוועדת הכספים כי זה יותר מהיר מהצעת חוק.

אוסאמה סעדי: כמובן שצריך לפעול בנושא.

אוסאמה סעדי: לא צריך להשחית מלים על תעריפי המים, ההיטלים וכל התאגידים.

אוסאמה סעדי: בואו נתרכז, כפי שאמר היושב ראש, בעניין הספציפי הזה של הורדת הריבית.

אוסאמה סעדי: יש היום חוק במדינת ישראל, חוק פסיקת ריבית והצמדה.

אוסאמה סעדי: יש חוק.

עבד אל חכים חאג' יחיא: בארנונה.

אוסאמה סעדי: זה חוק כללי שחל על כולם.

אוסאמה סעדי: אפילו בהוצאה לפועל.

אוסאמה סעדי: יש חוק פסיקת ריבית והצמדה.

אוסאמה סעדי: מדברים על הצמדה למדד וריבית היא ארבעה אחוזים לשנה לא צמודה.

משה גפני: אז איך גובים 8.1 אחוזים?

אוסאמה סעדי: כי אלה תעריפים מיוחדים שהם קבעו.

אחמד טיבי: בניגוד לרוח החוק.

אוסאמה סעדי: או שהולכים בעניין הזה לפי החוק הכללי, אבל אני הייתי אומר שכיוון שמדובר במים ובמוצר בסיסי, ללכת רק להצמדה, לא למס הכנסה ולא לארנונה.

אוסאמה סעדי: הדבר השני.

אוסאמה סעדי: ממתי החיוב?

אוסאמה סעדי: מועד החיוב על ריבית פיגורים.

אוסאמה סעדי: לא יכול להיות שמהיום שמוציאים את החשבונית.

אוסאמה סעדי: הם מחילים את זה מהיום הראשון וגם זה לא בסדר.

<ישראל: אני מערוץ 10, מהתכנית "הכול כלול".

<ישראל: זימנו אותנו לכאן כיוון שאנחנו יזמנו יחד עם חברי הכנסת צעדים.

משה גפני: זה לא מקובל, אבל אני מאפשר לך.

<ישראל: תודה.

משה גפני: יש הבדל בין התקשורת לבין הכנסת.

משה גפני: אנחנו מדווחים עליכם ואתם מקבלים החלטות.

<ישראל: אנחנו מנסים להשפיע, בטח בנושא הזה.

משה גפני: משפט.

משה גפני: הנושא ברור.

<ישראל: אצלנו בתכנית התכנסו המון תלונות וממש פתחנו בקמפיין.

<ישראל: כל יום יש תלונה על ריביות באחוזים לא סבירים.

<ישראל: היה פיצוץ בצינור, חוב המים של אותו אדם מגיע לשישים-שבעים אלף שקלים ואפשר לעשות את החישוב המתמטי כמה הם שמונה אחוזים על הסכום הזה.

<ישראל: כל יום אנחנו מנסים לטפל בעוד אנשים.

משה גפני: ולכן, מה אתה מציע?

<ישראל: לכן אנחנו באים.

<ישראל: כדי לסקר.

<ישראל: בטח שריבית של 8.1 אחוזים לא יכולה להמשיך.

משה גפני: תודה רבה.

<רזיאל אחרק: שלום לכולם.

<רזיאל אחרק: אני יושב ראש דירקטוריון של התאגיד בראש העין ואני יושב ראש כל האיגודים.

משה גפני: אתה אורח קבוע כאן ואנחנו מתכבדים בך.

<רזיאל אחרק: אני בכובע שמייצג את הציבור בדירקטוריון.

משה גפני: לא חשוב איזה כובע.

משה גפני: העיקר שיש כובע.

<רזיאל אחרק: חשוב.

<רזיאל אחרק: יש את הדרג המקצועי בתאגידי המים ויש את נבחרי הציבור שנמצאים בתאגידי המים ואנחנו יותר רגישים לציבור.

<רזיאל אחרק: אני גם חבר מועצה.

<רזיאל אחרק: זה נכון.

<רזיאל אחרק: הריבית היא רצחנית.

<רזיאל אחרק: לשלם תשעה אחוזים ריבית על חריגות.

<רזיאל אחרק: התאגיד לא משלם אם הוא חורג מהתשלום למקורות והוא לא משלם סכומים כאלה.

<רזיאל אחרק: לדעתי בתוך זה מגלמים קנס, כמו שאמר חבר הכנסת אלי כהן ואני אכן מברך על היוזמה.

<רזיאל אחרק: בהזדמנות הזו אני אומר שאם תהיה ועדת הנחות בתאגידי המים כמו שיש בעיריות, הבעיה תיפתר.

<רזיאל אחרק: אתם צריכים ליזום הקמת ועדת הנחות.

משה גפני: אמרת את זה בעבר.

משה גפני: זה לא נושא הדיון.

משה גפני: תודה רבה.

איתן ברושי: אני רוצה בכל זאת לומר כאן משפט.

איתן ברושי: הבעיה היא לא הריביות אלא הבעיה היא מחיר המים.

איתן ברושי: אלי כהן, כנציג הממשלה - - -

משה גפני: הוא לא נציג הממשלה.

איתן ברושי: בשבילי הוא נציג הממשלה.

איתן ברושי: זה תואר של כבוד.

משה גפני: אם היו אומרים עלי שאני נציג הממשלה, הייתי נעלב.

משה גפני: אני מאחל לו שיהיה בממשלה.

איתן ברושי: תבין מה קורה כאן.

איתן ברושי: מביאים לך את הדיון בשוליים של הבעיה.

איתן ברושי: הבעיה היא מחיר המים.

איתן ברושי: לגבי מחיר המים לא שואלים אותך, כמו שלא שואלים אותך על המע"מ, כמו שלא שואלים אותנו על מכסים לתוצרת ומביאים תוצרת מחוץ לארץ שלא לצורך.

איתן ברושי: יש כאן דבר לא מובן בסמכות של הכנסת.

איתן ברושי: לכן אני מציע לפרק את רשות המים, לפני שמחליפים את אלכס קושניר, בלי קשר לאיש אתו אני בקשר, לפרק אתה רשות ולהחזיר את הסמכויות של מחיר המים לוועדת הכספים.

איתן ברושי: לא יכול להיות שמוצר ציבורי כזה נקבע על ידי קבוצת אנשים שלא מחוברת לשום דבר.

איתן ברושי: אני מציע לכם חברי הכנסת להחזיר את הסמכויות לוועדת הכספים.

איתן ברושי: זה מוצר ציבורי.

איתן ברושי: לא יכול להיות שהוא ייקבע על ידי קבוצת אנשים שאין לה שום מושג במה היא עוסקת.

משה גפני: הוא חורג מכל הנושא של הדיון המהיר.

איתן ברושי: לכן הבעיה היא לא הריביות אלא מחיר המים.

<ליליאנה סירקיס: אני מאגף הרווחה בעיריית ירושלים.

<ליליאנה סירקיס: בביטוח לאומי למקרים סוציאליים מוחקים ריבית הצמדה וקנסות כאשר מגיעים להסדר החוב.

<ליליאנה סירקיס: אני מבקשת שאותו הדבר יחול גם בתאגידי המים.

משה גפני: מה עושים?

<ליליאנה סירקיס: בביטוח לאומי, במקרים של נזקקים, מגיעים להסדרים של חובות, מוחקים להם את הריבית, את ההצמדה ואת הקנסות עד לסיום החוב וכמובן ברגע שהסתיים החוב, הכול נגמר.

<ליליאנה סירקיס: אותו דבר אני מבקשת שיהיה גם לגבי חובות המים.

<ליליאנה סירקיס: מים הם מצרך קיומי וכאשר בן אדם נזקק, מקרה סוציאלי, מגיע להסדר על החובות, חייבים להקפיא ולבדוק.

משה גפני: נבחן את העניין הזה.

אוסאמה סעדי: יש מישהו מרשות המים?

מיקי לוי: כן.

מיקי לוי: לידך.

אוסאמה סעדי: אבל איפה היושב ראש?

מיקי לוי: ניתן להם את הכבוד המגיע להם.

<קריאה: היום למיקי לוי יש יום הולדת.

משה גפני: מיקי, מזל טוב.

מיקי לוי: ריגשת אותי.

מיקי לוי: מכל העולם, את.

מיקי לוי: אוהב אותך.

משה גפני: רבותיי, אני מאחל מזל טוב לחבר הכנסת מיקי לוי שיזכה לאריכות ימים, לבריאות טובה, הוא וכל המשפחה.

משה גפני: תודה רבה על היוזמה היפה הזאת.

אחמד טיבי: קצת התחשבות בצמים.

מיקי לוי: אני מתנצל.

משה גפני: רבותיי, הסיפור הוא בעייתי וכבד.

משה גפני: בבקשה.

<גלעד פרננדס: רשות המים.

<גלעד פרננדס: קודם כל, אני רוצה להגיד שהנושא הזה – ואני מדבר על הריבית למי שלא משלם את חיובי המים – נמצא על השולחן שלנו כבר כמה חודשים.

<גלעד פרננדס: אנחנו עובדים במשותף גם עם האוצר וגם עם משרד המשפטים כי יש לזה גם היבטים משפטיים כמובן.

<גלעד פרננדס: דרך אגב, אני מתנצל בשמו של נציג משרד המשפטים שגם היה אמור להיות כאן, זמר בלונדהיים.

<גלעד פרננדס: הוא היה כאן והזעיקו אותו לגן של הבן שלו כמקרה חירום.

<גלעד פרננדס: הוא היה כאן ונאלץ לצאת.

<גלעד פרננדס: אנחנו חושבים שבחודשים הקרובים נביא את זה למועצת רשות המים שהיא הגוף שאמור להחליט בזה.

<גלעד פרננדס: ההיסטוריה היא שה-8.1 אחוזים - - -

אלי כהן: סליחה, מה תפקידך?

<גלעד פרננדס: סמנכ"ל כלכלה ברשות המים.

<גלעד פרננדס: בהיסטוריה את המים חילקו הרשויות המקומיות וריבית הפיגורים הייתה צמודה למה שהרשויות המקומיות גבו, 8.1 אחוזים.

<גלעד פרננדס: גם היום, החצי אחוז הזה שאני לא חושב שהוא כזה בשורה, אבל כל אחד והדעה שלו, כי זה חצי אחוז לחודש וזה כמעט 6.2 אחוזים בשנה עם עוד הצמדה.

אלי כהן: אם זה לא הרבה השישה אחוזים, תקבע ארבעה אחוזים.

אלי כהן: עדיין אתם לוקחים יותר.

<גלעד פרננדס: זאת הכוונה שלנו.

<גלעד פרננדס: הכוונה שלנו היא להסדיר את זה.

<גלעד פרננדס: מצד אחד יהיה איזשהו אלמנט של קנס אבל לא משהו דרקוני כמו שנאמר כאן.

<גלעד פרננדס: אני חושב שרשות המים בחודשים הקרובים תביא למועצה את הנושא.

<קריאה: הוא מורח אותנו.

<גלעד פרננדס: אנחנו אף פעם לא מורחים את חברי הכנסת, בטח לא אני.

אוסאמה סעדי: מה ההמלצה שלכם?

<גלעד פרננדס: קודם כל, ההמלצה שלנו צריכה להיות במשרד המשפטים אתו עוד לא סיימנו את הדיון.

אוסאמה סעדי: כמה זמן זה לוקח?

איציק שמולי: אני אפשר לך.

איציק שמולי: בעוד כמה חודשים הוא רק ידע להגיד לך באיזה שיעור הוא מוכן ללכת.

משה גפני: אני מסכם את הדברים שלך.

משה גפני: בחודשים הקרובים אתם הולכים לכיוון של הפחתת הריבית לארבעה אחוזים?

<גלעד פרננדס: לא יודע את האחוז, אבל הפחתת ריבית משמעותית.

משה גפני: זה יכול להיות 7.9 אחוזים במקום 8.1 אחוזים.

<גלעד פרננדס: אנחנו מדברים על הפחתת ריבית משמעותית.

משה גפני: בחודשים הקרובים.

<גלעד פרננדס: נכון.

משה גפני: אין תאריך לחודשים הקרובים ואלה יכולים להיות חודשיים ויכולים להיות 68 חודשים.

<גלעד פרננדס: לא.

<גלעד פרננדס: לא 68 חודשים.

משה גפני: 67 חודשים.

<גלעד פרננדס: אפשר להגיד חצי שנה.

אוסאמה סעדי: ממתי הם מחייבים?

משה גפני: נכון, ממתי אתם מחייבים?

<גלעד פרננדס: החיוב נעשה לפי אמות המידה.

<גלעד פרננדס: מרגע שנשלח החשבון, יש 14 ימים לתשלום ורק אחרי שלא משלמים במשך 14 הימים, אז זה מתחיל.

משה גפני: לא מתאריך המשלוח אלא מתאריך הפיגור.

<גלעד פרננדס: יותר מזה.

<גלעד פרננדס: גם אם בן אדם מגיע לתאגיד ואומר שהוא רוצה להגיע לאיזשהו הסדר, ברגע שהוא מגיע להסדר, כל הריבית שנפרסת לו בהסדר היא ריבית אחרת לגמרי והיא הרבה יותר נמוכה.

משה גפני: תודה רבה.

משה גפני: רעיה עדני.

<רעיה עדני: אני מצטרפת לדברים.

<רעיה עדני: הסמכות היא של רשות המים ולכן הדברים של גלעד די סיכמו את הנושא.

<רעיה עדני: אני רק אומר שכיום הריבית היא ריבית הפיגורים של החשב הכללי והיא משותפת לא רק למים אלא לעוד כמה דברים.

איתן ברושי: למי כפופה רשות המים?

איתן ברושי: אין לה בעל בית.

אוסאמה סעדי: מה ריבית הפיגורים?

<רעיה עדני: ריבית הפיגורים של החשב הכללי היא פריים פלוס ששה וחצי.

<רעיה עדני: זה לא רשות המים אלא זה באופן גורף.

איציק שמולי: אין בעיה.

איציק שמולי: אפשר לתקן עוולות גם במקומות אחרים.

איציק שמולי: גם בהוצאה לפועל.

אלי כהן: את אומרת שהסמכות להוריד את הריבית היא סמכות של רשות המים אבל לא צריך להתייעץ.

אלי כהן: אפשר לקיים היום ישיבה, היום להחליט ומחר להוציא לפועל.

אלי כהן: אני שאלתי רק ברמה העובדתית והחוקית של החוק.

<רעיה עדני: רשות המים כפופה לחוק.

אלי כהן: לא צריך את משרד המשפטים.

אוסאמה סעדי: וגם לא צריך את האוצר.

אלי כהן: לא צריך אף אחד.

איתן ברושי: אין להם בעל בית.

משה גפני: חבר הכנסת אלי כהן מקבל ככתבם וכלשונם את מה שאת אומרת כי את אומרת דברים נכונים.

משה גפני: אני רק רוצה להגיד לחבר הכנסת אלי כהן ולהסביר לו את השפה של משרד האוצר.

משה גפני: העברית של משרד האוצר היא קצת שונה.

משה גפני: משרד האוצר אומר שהסמכות היא בידי רשות המים אבל חסר לרשות המים לקבל איזושהי החלטה בלעדינו.

משה גפני: זאת השפה.

<רעיה עדני: זה לא מה שאמרתי.

משה גפני: אמרתי שאת אמרת?

משה גפני: זאת השפה.

משה גפני: אתם באים להגיד לי?

משה גפני: הרי דנתי אתכם על הנושא של מחירי המים ועל הכול וכל הזמן אמרתם רשות המים.

איתן ברושי: למה אתה לא מציע לפרק אותם?

משה גפני: דיברתי עם רשות המים, כמעט בכו לי בטלפון.

אלי כהן: אני רואה שזה מאוד הצחיק את גלעד.

אלי כהן: אותי זה לא היה מצחיק.

אלי כהן: אם אני הייתי במקומך, ואני הייתי בתפקידים כלכליים, יום אחרי שהפחיתו בארנונה, לא הייתי מגיע לדיון כאן.

משה גפני: ההחלטה היא לא שלו.

משה גפני: זאת החלטה שהיא משולבת עם משרד האוצר ועם משרד המשפטים.

אלי כהן: צריך לקבל החלטה מידית.

משה גפני: אני לא יודע למה משרד המשפטים כל כך בניין.

משה גפני: רבותיי, אני רוצה לסכם את הדיון המהיר.

<ליליאנה סירקיס: יש אפשרות לבקש התייחסות?

משה גפני: אפשר לבקש אבל זה לא הדיון של עכשיו.

משה גפני: גלעד, שמעת את מה שאמרה הגברת.

משה גפני: תבדוק את הדבר הזה ותחזור אלינו עם תשובה.

<אליהו יצוחק: אני מפורום המים.

<אליהו יצוחק: כל הכבוד על הדיון הזה.

<אליהו יצוחק: אני רוצה להגיד דבר אחד.

<אליהו יצוחק: הזכירו כאן אתה אישה עם חוב של 300 שקלים והיום הוצאה לפועל הולכים להוציא את האנשים מהבית כדי למכור את הדירה.

משה גפני: אמרת את זה בישיבה הקודמת.

משה גפני: תודה.

משה גפני: זה לא נושא הדיון.

<נתנאל היימן: לא הבנתי מה הסוגיה המשפטית.

<נתנאל היימן: זאת החלטה של רשות המים.

משה גפני: אתה לא צריך להבין.

משה גפני: תהיה חבר כנסת, חבר בוועדת הכספים, תבין מה הסוגיה המשפטית.

משה גפני: זה כמו שלמשרד האוצר אין סמכות בכלל.

משה גפני: זה הכול בידי רשות המים.

משה גפני: אני אסביר לך תכף מה הנושא המשפטי כאן.

<ציון נאקש: מרכז השלטון המקומי.

<ציון נאקש: הדיון כמובן חשוב ומרכזי.

<ציון נאקש: ההצעה היא לתקן ריבית חשב כללי.

<ציון נאקש: כיוון שגם חוב פיגורים במים, גם בחשמל ובאופן כללי, כל חוב שחייב למדינה - - -

אלי כהן: למה לא אמרת את זה בארנונה?

<ציון נאקש: הארנונה הופחתה לשישה אחוזים.

<ציון נאקש: לכן אני אומר לנציגת האוצר, נאה דורש נאה מקיים.

<ציון נאקש: אנא הפחיתו את ריבית הפיגורים.

משה גפני: לשלטון המקומי יש עמדה בעניין הנושא שעלה כאן

משה גפני: בדיון המהיר לגבי תאגידי המים?

<ציון נאקש: אנחנו נהיה חלק מהצוות שידון בשיעור ההפחתה.

<ציון נאקש: כמובן שיש לנו עמדה.

משה גפני: מה העמדה?

<ציון נאקש: בארנונה היו הפחתות ואני מניח שגם כאן יתקיים דיון אבל אני לא יודע לומר בשלב הזה מה שיעור ההפחתה.

משה גפני: הבנתי.

<ציון נאקש: תרשה לי להשלים את המשפט.

<ציון נאקש: כיוון שגם חובות החשמל וגם כל חוב שיש לתושב מדינת ישראל כלפי גוף ממשלתי נגזר - - -

איציק שמולי: זה להכשיל את העניין.

איציק שמולי: מה אתה אומר לנו?

איציק שמולי: עד שלא תטפלו - - -

<ציון נאקש: למדינה הכי קל ללכת לרשויות המקומיות.

משה גפני: הוויכוח הוא לא אתם.

חמד עמאר: מה קשורות הרשויות המקומיות לתאגידי מים?

משה גפני: ולכן מה אתה מציע?

<ציון נאקש: הדיון חייב להתקיים על ריבית חשב כללי והתיקון צריך להיעשות שם.

משה גפני: על מה חייב להתקיים כאן, אני אחליט.

משה גפני: אני רק שאלתי מה עמדת השלטון המקומי לגבי הנושא של הדיון המהיר שהעלו חברי הכנסת.

משה גפני: אתה אומר שאין לכם עמדה.

משה גפני: אתם תשבו ליד השולחן.

משה גפני: בסדר.

<ציון נאקש: כמובן.

משה גפני: אני מבקש לסכם את הדיון.

משה גפני: העלו חברי הכנסת את הנושא הזה של ריבית פיגורים שנעשית על תשלום חוב בתשלום המים, על ריבית של 8.1 אחוזים כאשר הריבית במשק היא אפסית היום.

משה גפני: היא פשוט לא קיימת.

משה גפני: ההשקעה הכי טובה זה לומר לאנשים שלא שילמו.

משה גפני: המצב הזה לא יכול להיות יותר.

משה גפני: אנחנו שמחים על כך שאתם הולכים לדון בעניין של הפחתת הריבית.

משה גפני: זה מאוד נחמד.

משה גפני: אם בתוך שבועיים לא מופחתת – תשמעו מה שאני אומר לכם - הריבית ומגיעה כמו במס הכנסה – אנחנו הולכים גם לטפל בארנונה, אבל זה לא הנושא היום – אנחנו מניחים הצעת חוק שתשנה גם את הריבית של החשב הכללי, קואליציה ואופוזיציה.

משה גפני: גם חבר הכנסת שהוא חבר כנסת מסיעתו של שר האוצר, גם חבר כנסת מסיעתו של שר הבריאות, גם חבר כנסת מהאופוזיציה.

חמד עמאר: גם חבר כנסת מסיעתו של שר הביטחון.

משה גפני: על כל פנים, אם בתוך שבועיים אין הפחתה של הריבית, אנחנו מתחילים לטפל.

איתן ברושי: בכמה?

משה גפני: ארבעה אחוזים.

משה גפני: אמרתי, כמו במס הכנסה.

משה גפני: הפחתה בתוך שבועיים של הריבית.

משה גפני: לא חודשים ולא סיפורי מעשיות.

משה גפני: אני מכיר את החודשים האלה.

משה גפני: אני הייתי שם כבר כמה פעמים.

משה גפני: תוך שבועיים מהיום.

משה גפני: אנחנו היום ביום שלישי, תוך שבועיים מהיום.

משה גפני: אם עד יום שלישי בעוד שבועיים אני לא מקבל הודעה על ההפחתה, אני אבקש מהלשכה המשפטית שתכין הצעת חוק להפחית את הריבית של החשב הכללי כי אנחנו נמצאים במשק שהריבית היא כל כך אפסית.

משה גפני: לעשות את הדברים האלה, זה מראה על ניתוק מוחלט ממה שקורה כי מי שמשלם את הריבית הזאת, בסוף, כמו שאמרו חברי הכנסת, השכבות החלשות בחברה.

משה גפני: העשירים משלמים, הם לא מגיעים לנושא הזה של הריבית.

משה גפני: שבועיים מהיום.

משה גפני: תודה רבה.

משה גפני: הישיבה נעולה.

משה גפני: אנחנו נניח את סיכום הדיון על שולחן הכנסת.